Weus im Easchtn Wödkriag an Maungl aun an Münzmetoi gem hod, haum des deitsche Reich und Östareich-Ungarn Kriagsnotgöda ausgem. In Östareich san scho wehrandn Easchtn Wödkriag de Münzmetoi knopp wuan, ma hods jo via de Woffnproduktion braucht. Oiso hod ma Münzn aus Eisn gossn oda ma hod de Kronen-Gödscheine hoibiat oda gviatlt und de Teuschein hod ma daun mid enana Teuweat ogschtömpöd. 1918 hod se da Maungl an Kloagöd so zuagschpizt, das des Finanzministerium an de effentlign Keapaschoftn und Inschtituzionan de Empföhlung ausgem hod, das in Eignregie Gödeasotzzoachn ausgem soidn.